Vra die veearts: My hond het harde knoppe op sy lyf - Voertaal
Marianne Lomberg Mens en dier 2021-11-18
Magdel van Vuuren skryf:
My hond, Oscar, het twee harde knoppe op sy lyf. Een is aan die sagte vleis van sy boud. Dit is los aan die binnekant, net onder die vel, maar hard. Ongeveer 'n R5-muntstuk-grootte. Die tweede een is op sy rugstring, na die boude se kant. Dit is vas aan die rugstring, maar hard, groei stadig en is ongeveer 'n 20c-muntstuk-grootte en ook hard.
Ek woon op 'n plaas en is ver van 'n veearts af. Ek wil weet of dit gevaarlik kan wees en moet ek hom na 'n veearts toe vat?
In hierdie geval is die groot trek na jou veearts toe definitief nodig. Sommige honde, soos pitties, is ongelukkig relatief geneig tot kankers van verskeie soorte, en sonder om ten minste 'n naald in die knoppe in te steek en onder die mikroskoop na die selle te kyk, is dit onmoontlik om te sê of die gewasse kwaadaardig is of nie. Selfs piepklein gewasse van sekere soorte kan vinnig deur die lyf versprei. So, hoe gouer jou veearts jou hond kan ondersoek, hoe groter is sy kans op 'n goeie prognose.